اوشاقلیقدا اؤلوم نهدیر بیلمزدیک، واردیر یوخدیر بیلمزدیک. توی-بایرام اوشاغینکیایدی. بؤیوکلر بیر یئره ییغیشاندا اوشاقلار دا بیر یئره یئره ییغیشمالیایدیلار. اوشاغینکی دا آتدانیب دوشمک دیر. بیری ایله اویناماق دیر. اوشاقلیغین قورخوسو بلکه، آتا-آنالارین هاچان هانسی ایشلریمیزدن خوشلاری گلمهییب، حیرسلهنمهلهری ایدی. حیرسلنمکدن ده کؤتک چیخاندا قورخو یئرینه اوتوراردی. بیزیم اوشاقلیغیمیزین باشقا بیر دادی دا وارایدی. ایستهدیـییمیز قدر اؤزوموزه تای هر یئرده وارایدی. بو دا کئفین دیزدن اولماغی دئمک ایدی.
بؤیودوکجه، یاشاییشین باشقا دادلارینی دا دادیردیق. سوروملو اولمادیغیمیز اوچون، یاشاییش چوخ دا چتین نظره گلمیردی. بیری بیزدن نه چؤرک ایستیردی نه پول. اؤز الیمیز اؤز باشیمیز ایدی. هله باشقالارین دا اللری باشیمیزین یاردیمینا گلیردی. گنجلییین ده اؤز دادی وارایدی. بیری بیزدن سوروملولوق ایستهسهیدی ده اؤزوموزه باغلی ایدی. سوبایلیق ایدی. سوبایلیق دا سولطانلیق دئمک دیر. سوبایلیقدا یان-یؤورهمیزده آجیلار آز اولوردو. شنلیکلر چوخ اولوردو. تویلار، گزمکلر، گئجهلیکلر بول ایدی.
ائولندیکده هر نه دهییشمهلی اولور. سورومسوزلوق بیتیر. الیوی توولایا-توولایا هئچ یئره گئتمک اولمور. قورولان دهنگهلر پوزولور. اؤز باشینالیق سونا چاتیر. ائولندیـییمیز کیمسهنین اؤزو یوخ طایفاسینا واقت آییرمالی اولورسان. واقت اؤزوونکو اولمور. کئچمیشدن قالان ایلگیلرین بیر چوخو آزالیر. سن بهیهندیکلریوی، ائولندیـیین آدام بهیهنمیر، اونونکون دا سن بهیهنمیرسن. اورتادا بیر-ایکی ایلگیلنمک اوچون قالان کیمسهلره بئله واقت آییریلانمیر. ایندییه کیمی ائولنمهییمیزی ایستهینلر، ایندی اوشاق ایستیییرلر. اوشاق گلیر آغلایا-آغلایا، بیزه آغلاییر یوخسا اؤزونه، بیز بیلمیریک. هر کسین اوزو گولور. اوشاق گلندن هر نه دهییشمهلی اولور. آغلایان آتا-آنا اولور. اوشاق یوخدو بیلمز. اوشاق اوچون هر نه اولمالیدیر!
شیرینلیکله باشلانان یاشاییشا، اؤلوملر له آیریلیقلار آجیلار قاتیر. آجیلارین تکجه آجیشدیرمیرلار، هردن بئزدیریرلر. اؤزوندن بئزیرسن، اؤزگهدن بئزیرسن. آجیلار تکجه ایتیرمکلر اولمور. هردن خیـیانتلر اولور، گووهنسیزلیکلر اولور. گووهنسیزلیکلر اورتایا گلدیکده یاشاییشلا باریشانمیرسان. زامان سوووشدوقدا اؤیرهنیرسن، یاشاییشین بیر بؤلومودور بوتون یاشادیقلاریمیز. آجیلار، اؤلوملر، گووهنسیزلیکلر؛ شیرینلر، دوغوملار، گووهنلیکلرله آنلام تاپیر.
azb_Arab azb_Arab azb_Arab azb_Arab